O‘zbekiston Respublikasining Xitoy Xalq Respublikasi bilan xamkorlik bo‘yicha hukumatlararo qo‘mitaning beshinchi majlisi yakunlariga ko‘ra erishilgan kelishuvlarni amalga oshirish chora-tadbirlari to‘g‘risida

O‘zbekiston Respublikasi Prezidentining 2019-yil apreldagi Xitoy Xalq Respublikasiga tashrifi va “Bir makon, bir yo‘l” ikkinchi xalqaro forumda ishtirok etishi, shuningdek muzokaralar yakunida erishilgan kelishuvlar O‘zbekiston Respublikasi bilan Xitoy Xalq Respublikasi o‘rtasidagi ikki tomonlama munosabatlarning strategik xususiyatini mustahkamladi.
 O‘zbekiston-Xitoy Hukumatlararo hamkorlik qo‘mitasining (keyingi o‘rinlarda HXK deb ataladi) navbatdagi majlisi O‘zbekiston Respublikasi bilan Xitoy Xalq Respublikasi o‘rtasida hukumatlararo, savdo-iqtisodiy, investitsiyaviy, moliyaviy va transport-kommunikatsiya sohalaridagi hamkorlikni mustahkamlashda muhim bosqich bo‘ldi.
 Imzolangan ikki tomonlama bitimlar va erishilgan kelishuvlarning so‘zsiz va to‘liq amalga oshirilishini ta’minlash maqsadida Vazirlar Mahkamasi qaror qiladi:
 1. HXK majlisi yakunlari bo‘yicha savdo-iqtisodiy, investitsiyaviy, bank-moliya, transport-kommunikatsiya va boshqa sohalarda umumiy qiymati 4 342,0 mln AQSh dollari bo‘lgan bitimlar, memorandumlar va to‘g‘ridan to‘g‘ri shartnomalar imzolanganligi ma’lumot uchun qabul qilinsin va bu tomonlarning strategik sheriklik munosabatlarini yanada faollashtirishga intilishidan dalolat beradi. 
 2. 2019-yil 27 — 29-avgust kunlari Xitoy Xalq Respublikasi bilan hamkorlik bo‘yicha hukumatlararo qo‘mitaning beshinchi majlisi yakunlari bo‘yicha erishilgan kelishuvlar va imzolangan bitimlarni amalga oshirish bo‘yicha Amaliy tadbirlar rejasi (keyingi o‘rinlarda Reja deb ataladi) ilovaga* muvofiq tasdiqlansin. 
 3. Vazirliklar, idoralar, mahalliy ijro hokimiyati organlari va boshqa tashkilotlar — Rejada ko‘rsatilgan mas’ul ijrochilar:
 har bir loyiha bo‘yicha tarmoq jadvallari ishlab chiqilishi va tasdiqlanishini; 
 Rejadagi tadbirlarning o‘z vaqtida va sifatli bajarilishi, ularning “ljro.gov.uz” tizimidagi ijrosi majburiy aks ettirilishini; 
 O‘zbekiston Respublikasi Investitsiyalar va tashqi savdo vazirligiga Rejaning amalga oshirilishi to‘g‘risidagi axborot hisobot oyidan keyingi oyning 3-sanasigacha taqdim etilishini ta’minlasin.
 4. O‘zbekiston Respublikasi Investitsiyalar va tashqi savdo vazirligi hisobot oyidan keyingi oyning 7-sanasigacha har oyda O‘zbekiston Respublikasi Vazirlar Mahkamasiga Reja tadbirlarining amalga oshirilishi to‘g‘risida axborot kiritsin.
 5. O‘zbekiston Respublikasi Vazirlar Mahkamasining Investitsiyalar, eksportni qo‘llab-quvvatlash va tashqi iqtisodiy aloqalar masalalari kotibiyati hisobot oyidan keyingi oyning 10-sanasigacha har oyda O‘zbekiston Respublikasi Prezidenti Administratsiyasi ijro etuvchi apparatiga va O‘zbekiston Respublikasi Prezidenti huzuridagi Xavfsizlik kengashi apparatiga tasdiqlangan Rejaning bajarilish holatining tanqidiy tahlilini taqdim etsin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari E.M. G‘aniyev va O‘zbekiston Respublikasi investitsiyalar va tashqi savdo vaziri S.U. Umurzakov zimmasiga yuklansin.